《补蜀汉铙歌十二首 其六 讨汉贼》
明代·胡应麟

讨汉贼，屯猇亭。屯猇亭，皇赫斯怒以亲征。嗟关侯，率众围樊城。

七军夜渰师徒崩。操慑大威如雷霆。贼权惴惴怖且惊。

怖且惊，谋吕蒙。逞虐焰，乘奸凶。为鬼为蜮蠛与蠓。

遂亡荆州丧大功。踰月蒙死尸流虫。皇赫斯怒离巴中。

离巴中，以亲征。破秭归，震夷陵。蒙贼既死，逊贼复兴。

嗟嗟昊穹，汉事坏垂成。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。